2.

PROJEKTĒŠANA 2.1. Vispārīgi noteikumi Spiediena iekārtas jāprojektē, ņemot vērā visus būtiskos faktorus, lai nodrošinātu, ka iekārta būs droša paredzētās lietošanas laikā. Projektā jāiekļauj attiecīgi drošības koeficienti, izmantojot zināmās vispārējās metodes, lai būtu pietiekama drošības rezerve pret visiem būtiskiem darbības traucējumiem. 2.2. Pietiekamas izturības projektēšana 2.2.1. Spiediena iekārtas jāprojektē slodzēm atbilstīgi to paredzētai lietošanai un citiem paredzētiem darbības nosacījumiem. Cita starpā, jāņem vērā šādi faktori: — iekšējais/ārējais spiediens, — apkārtējā un darba temperatūra, — statiskais spiediens un spiediena iekārtas satura masa darba un testa apstākļos, — pārvadāšanas, vēja, zemestrīces slodze, — to reakciju spēki un momenti, kuras izraisa atbalsti, piestiprinājumi, cauruļvadi utt., — korozija un erozija, nogurums utt., — nestabilu plūstošo vielu sadalīšanās. Jāaplūko dažādas slodzes, kuras var būt sastopamas vienā laikā, ņemot vērā to vienlaicīga notikuma iespējamību. 2.2.2. Pietiekamas izturības projektēšanā jābalstās uz: — parasto aprēķina metodi, kas aprakstīta 2.2.3. iedaļā, un vajadzības gadījumā papildināta ar 2.2.4. iedaļā aprakstīto eksperimentālās projektēšanas metodi, vai — eksperimentālās projektēšanas metodi bez aprēķina, kā aprakstīts 2.2.4. iedaļā, ja maksimālā pieļaujamā spiediena PS un tilpuma V reizinājums ir mazāks nekā 6 000 bar l vai PS un DN reizinājums mazāks nekā 3 000 bar. 2.2.3. Aprēķina metode: a) spiedienizturība un citi slodzes aspekti Pieļaujamie spiediena iekārtas spriegumi jāierobežo, ņemot vērā pamatoti paredzētos darbības traucējumus darba apstākļos. Šim nolūkam jāpiemēro drošības faktori, lai pilnīgi novērstu visas neskaidrības, ko izraisa ražošana, faktiskie darba apstākļi, spriegumi, aprēķina veidi un materiāla īpašības un izturēšanās. Šīm aprēķina metodēm jānodrošina pietiekama drošības rezerve, kas vajadzības gadījumā atbilst 7. iedaļas prasībām. Iepriekš izklāstītās prasības var ievērot, piemērojot vienu no šīm metodēm, ko vajadzības gadījumā attiecīgi papildina vai apvieno ar citām metodēm: — projektēšanu atbilstīgi formulai, — projektēšanu atbilstīgi analīzei, — atbilstīgi graujošajai mehānikai; b) izturība Lai noteiktu attiecīgās spiediena iekārtas izturību, projektējot jāveic attiecīgi aprēķini. Jo īpaši: — aprēķinos spiediens nedrīkst būt mazāks par maksimālo pieļaujamo spiedienu un jāievēro statiskais un dinamiskais plūstošo vielu spiediens un nestabilu plūstošo vielu sadalīšanās. Ja tvertni veido atsevišķas spiediena kameras, šķērssiena jāprojektē, pamatojoties uz augstāko iespējamo kameras spiedienu attiecībā pret zemāko iespējamo spiedienu blakuskamerā, — aprēķinos jāpieļauj attiecīga drošības rezerve temperatūrai, — projektēšanā attiecīgi jāievēro visas iespējamās temperatūras un spiediena kombinācijas, kuras var rasties paredzētajos iekārtas darba apstākļos, — drošās robežās jānotur maksimālais spriegums un augstākā sprieguma koncentrācija, — spiedienizturības aprēķinos jāizmanto attiecīgās materiāla īpašības, pamatojoties uz dokumentāli apstiprinātiem datiem, ņemot vērā 4. iedaļā izklāstītos noteikumus kopā ar attiecīgiem drošības faktoriem. Vajadzības gadījumā aplūko šādas materiāla īpašības: — — materiāla tecēšanas stiprība, 0,2 % vai 1,0 % materiāla pārbaudes stiprības attiecīgā aprēķina temperatūrā, — stiepes stiprība, — laikatkarīgā stiprība, t.i., šļūdes stiprība, — noguruma vērtības, — Junga modulis (elastības modulis), — attiecīgā plastiskā deformācija, — triecienizturība, — sīkstums pret lūzumiem, — atkarībā no nesagraujošās testēšanas veida, savienotajiem materiāliem un paredzētiem darba apstākļiem materiāla īpašībām jāpiemēro attiecīgi kopēji faktori, — atbilstīgi iekārtas paredzētajai izmantošanai projektēšanā attiecīgi jāievēro visi paredzamie degradācijas mehānismi (piem., korozija, šļūde, nogurums). Instrukcijās, kas minētas 3.4. iedaļā, jānorāda konstrukcijas īpašās iezīmes, ar kurām ir saistīts iekārtas ekspluatācijas ilgums, piemēram: — — šļūdei: projektētais darbības laiks norādītās temperatūrās, — nogurumam: projektētais ciklu skaits norādītos sprieguma līmeņos, — korozijai: projektētā pieļaujamā korozija; c) stabilitātes aspekti Ja aprēķinātais biezums nenodrošina pietiekamu strukturālo stabilitāti, tad jāveic vajadzīgie pasākumi, lai uzlabotu stāvokli, ņemot vērā riskus, ko rada transportēšana un pārvietošana. 2.2.4. Eksperimentālās projektēšanas metode Visai iekārtai vai pa daļai projektu var apstiprināt, veicot attiecīgu testa programmu iekārtas vai iekārtas kategorijas reprezentatīvam paraugam. Pirms testēšanas testa programma skaidri jānosaka un to jāatzīst pilnvarotajai iestādei, kura atbild par projekta atbilstības novērtēšanas moduli, ja tas ir. Šai programmai jāparedz testa nosacījumi un pieņemšanas vai noraidīšanas kritēriji. Pirms testa izmēra faktiskos svarīgākos izmērus un īpašības materiāliem, no kuriem izveidota testējamā iekārta. Vajadzības gadījumā testu laikā ar pietiekamas precizitātes instrumentiem, kas spēj reģistrēt deformācijas un spriegumus, jānovēro spiediena iekārtas kritiskās zonas. Testa programmā jāiekļauj: a) spiediena izturības tests, lai pārbaudītu, vai pie spiediena ar noteiktu drošības rezervi attiecībā uz maksimālo pieļaujamo spiedienu iekārtai nav nozīmīgas noplūdes, vai deformācija nepārsniedz noteikto robežu. Testa spiediens jānosaka, pamatojoties uz starpību starp ģeometrisko izmēru lielumiem un materiāla raksturlielumiem testa apstākļos un projektēšanā izmantotajiem lielumiem; jāievēro starpība starp testa un plānoto temperatūru; b) ja ir šļūdes vai noguruma risks, tad attiecīgi testi, kas noteikti, pamatojoties uz iekārtai paredzētiem ekspluatācijas nosacījumiem, piemēram, noturēšanas laiks norādītās temperatūrās, norādītu sprieguma līmeņu ciklu skaits utt.; c) ja vajadzīgs, papildu testi attiecībā uz citiem faktoriem, kas minēti 2.2.1. iedaļā, tādi kā korozija, ārēji bojājumi utt. 2.3. Noteikumi, lai nodrošinātu drošu apiešanos un darbību Spiediena iekārtai paredzētai darbības metodei jābūt tādai, kurā novērsti visi iekārtas darbībā paredzētie apdraudējumi. Vajadzības gadījumā īpaša uzmanība jāveltī: — noslēgierīcēm un atverēm, — bīstamām spiediena izplūdēm, — ierīcēm, kas novērš fizisku piekļuvi paaugstināta spiediena vai vakuuma gadījumā, — virsmas temperatūrai, ņemot vērā paredzēto lietošanu, — nestabilu plūstošo vielu sadalīšanās. Spiediena iekārta ar piekļuves durvīm ir īpaši jāaprīko ar automātisku vai ar roku darbināmu ierīci, kas ļauj lietotājam viegli pārliecināties, ka atvēršana neizraisīs briesmas. Ja atvēršana var noritēt ātri, spiediena iekārta jāaprīko ar ierīci, kas novērstu atvēršanu tad, kad plūstošās vielas spiediens vai temperatūra rada briesmas. 2.4. Pārbaudes līdzekļi: a) spiediena iekārta jāprojektē un jākonstruē tā, lai varētu veikt visas pārbaudes, kas nepieciešamas drošības nodrošināšanai; b) ja ilgstoši jānodrošina iekārtas drošība, tad jābūt pieejamiem līdzekļiem iekārtas iekšējā stāvokļa noteikšanai, tādiem kā piekļuve atverēm, kas ļauj fizisku piekļuvi spiediena iekārtas iekšpusei, lai attiecīgās pārbaudes var veikt droši un ergonomiski; c) lai garantētu spiediena iekārtas drošu stāvokli, var piemērot citus līdzekļus tad: — ja tā ir maza fiziskai iekšējai piekļuvei, vai — ja spiediena iekārtas atvēršana varētu nelabvēlīgi ietekmēt iekšpusi, vai — ja ir redzams, ka iepildītā viela nav bīstama materiālam, no kura ir izgatavota spiediena iekārta, un nav paredzami citi iekšējās degradācijas mehānismi. 2.5. Drenāžas un ventilācijas līdzekļi Jānodrošina piemēroti līdzekļi spiediena iekārtas drenāžai un ventilācijai, lai: — izvairītos no kaitīgām sekām, tādām kā hidraulisks trieciens, vakuuma radīti sabrukumi, korozija un nekontrolētas ķīmiskas reakcijas. Jāaplūko visi darbības un testēšanas posmi, īpaši spiediena testēšana, — tīrīšanu, pārbaudi un apkopi varētu veikt droši. 2.6. Korozija vai citi ķīmiski bojājumi Vajadzības gadījumā jānodrošina pietiekama ievērošana vai aizsardzība pret korozija vai citiem ķīmiskiem bojājumiem, pienācīgi ņemot vērā paredzēto un pamatoto lietošanu. 2.7. Nodilums Ja var rasties erozijas vai nodilšanas nosacījumi, tad jāveic pietiekami pasākumi, lai: — samazinātu to sekas, attiecīgi projektējot, piem., materiāla papildu biezums vai ieliktņu vai pārklājumu izmantošana, — atļautu apmainīt visvairāk bojātās daļas, — instrukcijās, kas minētas 3.4. iedaļā, pievērstu uzmanību pasākumiem, kuri vajadzīgi drošas lietošanas turpināšanai. 2.8. Kompleksi Kompleksi jāprojektē tā, lai: — savienojamās sastāvdaļas atbilstu prasībām un būtu drošas lietošanā, — visas sastāvdaļas apvienotu pareizi un samontētu atbilstīgā veidā. 2.9. Uzpildīšanas un iztukšošanas noteikumi Vajadzības gadījumā spiediena iekārta jāprojektē un jāapgādā ar piederumiem vai jāparedz to montāža tā, lai nodrošinātu drošu uzpildīšanu un iztukšošanu, jo īpaši attiecībā uz tādiem apdraudējumiem, kā: a) uzpildīšanā: — pārliešanu pāri vai pakļaušanu pārāk lielam spiedienam, sevišķi ņemot vērā uzpildīšanas samēru un tvaiku spiedienu standarttemperatūrā, — spiediena iekārtas nestabilitāte; b) izlaišanā: spiedienam pakļautās plūstošās vielas nekontrolēta izplūde; c) iepildīšanā vai izlaišanā: nedrošs savienojums un atvienošanās. 2.10. Aizsardzība pret spiediena iekārtas pieļaujamo robežu pārsniegšanu Ja paredzētos apstākļos pieļaujamās robežas varētu tikt pārsniegtas, spiediena iekārta jāapgādā ar piemērotām drošības ierīcēm vai jāparedz to montāža, ja vien nav paredzēts iekārtu aizsargāt ar citām kompleksa drošības ierīcēm. Ierīces vai to apvienojuma derīgums jānosaka, pamatojoties uz iekārtas vai kompleksa konkrētām īpašībām. Piemērotas drošības ierīces un to apvienojumi satur: a) drošības ierīces, kas definētas 1. panta 2.1.3. iedaļā, b) pietiekamas kontroles ierīces, tādas kā indikatori un/vai trauksmes signāli, kas vajadzības gadījumā automātiski vai ar rokām ļauj veikt pietiekamas darbības, lai noturētu spiediena iekārtu pieļaujamās robežās. 2.11. Drošības ierīces 2.11.1. Drošības ierīcēm: — jābūt projektētām un konstruētām tā, lai tās atbilstu prasībām un būtu drošas paredzētā lietošanā, kā arī ņemtu vērā ierīces apkopi un testēšanas prasības, ja vajadzīgs, — jābūt neatkarīgām no citām funkcijām, ja vien to drošības funkcijas nav saistītas ar šīm citām funkcijām, — jāatbilst attiecīgiem projektēšanas principiem, lai iegūtu prasībām atbilstīgu un drošu aizsardzību. Šajos principos īpaši iekļauj bezpārtraukuma režīmu, dublēšanu, dažādību un pašdiagnostiku. 2.11.2. Spiedienu ierobežojošas ierīces Šīs ierīces jāprojektē tā, lai spiediens pastāvīgi nepārsniedz maksimālo pieļaujamo spiedienu PS; tomēr vajadzības gadījumā ir pieļaujams īslaicīgs spiediena pieaugums atbilstīgi 7.3. iedaļā noteiktajām specifikācijām. 2.11.3. Temperatūras kontroles ierīces Drošības sakarā šīm ierīcēm jābūt pietiekamam reakcijas laikam, kas atbilst mērāmajai funkcijai. 2.12. Ārējās liesmas Vajadzības gadījumā spiediena iekārta jāprojektē un jāapgādā ar piederumiem vai jāparedz to montāža tā, lai, ņemot vērā tās paredzēto lietošanu, apmierinātu bojājumu ierobežošanas prasības ārēju liesmu gadījumā.